L 159 I/4
HR
Službeni list Europske unije
23.6.2023.
(26)
Ta se propagandna djelovanja odvijaju putem niza medijskih kuća koje su pod stalnom izravnom ili neizravnom kontrolom vodstva Ruske Federacije.
Takva djelovanja znatna su i izravna prijetnja javnom redu i sigurnosti Unije.
Te su medijske kuće nužne i ključne u poticanju i podržavanju agresivnog rata protiv Ukrajine te destabilizaciji njezinih susjednih zemalja.
(27)
S obzirom na ozbiljnost situacije te kao odgovor na djelovanje Rusije kojim se destabilizira stanje u Ukrajini potrebno je, poštujući temeljna prava i slobode priznate u Povelji Europske unije o temeljnim pravima, a posebno pravo na slobodu izražavanja i informiranja priznato u njezinu članku 11., uvesti dodatne mjere ograničavanja kako bi se suspendirale aktivnosti emitiranja takvih medijskih kuća u Uniji ili protiv Unije.
Mjere bi trebalo zadržati dok se ne okonča agresivni rat protiv Ukrajine i dok Rusija i medijske kuće povezane s njome ne prestanu propagandno djelovati protiv Unije i njezinih država članica.
(28)
Poštujući temeljna prava i slobode priznate u Povelji Europske unije o temeljnim pravima, a posebno pravo na slobodu izražavanja i informiranja, slobodu poduzetništva i pravo na vlasništvo priznate u njezinim člancima 11., 16. odnosno 17., tim se mjerama medijske kuće i njihovo osoblje ne sprečava u obavljanju aktivnosti u Uniji koje nisu emitiranje, kao što su istraživanje i intervjui.
Konkretno, tim se mjerama ne mijenja obveza poštovanja prava, sloboda i načela iz članka 6.
Ugovora o Europskoj uniji, utvrđenih u Povelji Europske unije o temeljnim pravima, te u ustavima država članica, u njihovim područjima primjene.
(29)
Kako bi se osigurala usklađenost s postupkom suspenzije dozvola za emitiranje predviđenim u Odluci 2014/512/ZVSP, Vijeće bi trebalo izvršiti svoje provedbene ovlasti kako bi, nakon ispitivanja predmetnih slučajeva, odlučilo hoće li se, na datum naveden u Uredbi (EU) br. 833/2014, mjere ograničavanja početi primjenjivati na nekoliko subjekata uvrštenih na popisu u Prilogu XV.
Uredbi (EU) br. 833/2014.
(30)
Odlukom (ZVSP) 2023/1217 proširuje se zabrana cestovnog prijevoza robe u Uniji za prikolice i poluprikolice registrirane u Rusiji, među ostalim i kada ih vuku kamioni registrirani izvan Rusije.
(31)
Pokušaji zaobilaženja Unijinih mjera ograničavanja doveli su do naglog porasta obmanjujućih praksi kojima pribjegavaju plovila koja prevoze rusku sirovu naftu i naftne derivate.
Slijedom toga, Odlukom (ZVSP) 2023/1217 zabranjuje se pristup lukama i brodskim prevodnicama na području Unije plovilima koja obavljaju prijenose s broda na brod ako nadležna tijela imaju opravdan razlog za sumnju da plovilo krši zabranu uvoza ruske sirove nafte i naftnih derivata u Uniju morskim putem ili prevozi rusku sirovu naftu ili naftne derivate kupljene po cijeni višoj od gornje granice cijene koju je dogovorila Koalicija za ograničavanje cijena.
Ta se zabrana primjenjuje na sva plovila, bez obzira na njihovu zastavu registracije, i na sve prijenose s broda na brod obavljene u bilo kojem trenutku putovanja u luke ili brodske prevodnice države članice.
U svakom slučaju, plovilima će biti zabranjen pristup lukama i brodskim prevodnicama na području Unije ako nadležno tijelo ne obavijeste najmanje 48 sati unaprijed o prijenosu s broda na brod unutar određenih geografskih područja.
Osim toga, tom će se zabranom dodatno ojačati mjere koje su donijele države članice kako bi zaštitile svoje obale od mogućih ekoloških nesreća uzrokovanih takvim prijenosima s broda na brod.
(32)
Odlukom (ZVSP) 2023/1217 također se pristup lukama i brodskim prevodnicama na području Unije zabranjuje plovilima za koja nadležna tijela imaju opravdan razlog za sumnju da nezakonito ometaju, isključuju ili na drugi način onemogućuju svoj brodski sustav za automatsku identifikaciju (AIS) pri prijevozu ruske sirove nafte i naftnih derivata, čime krše pravilo iz točke 2.4 poglavlja V. pravila 19.
Konvencije SOLAS.
Ta se zabrana ne primjenjuje u okolnostima u kojima se brodski AIS smije zakonito isključiti u skladu s međunarodnim sporazumima, pravilima ili standardima kojima se uređuje zaštita navigacijskih informacija, primjerice u plovidbi kroz vode visokog sigurnosnog rizika.
Ta se zabrana primjenjuje i na sva plovila, bez obzira na njihovu zastavu registracije, i na svako nezakonito ometanje navigacijskog sustava u bilo kojem trenutku putovanja u luke ili brodske prevodnice države članice.